Udlændingestyrelsens tilsyn med asylcentre skal styrkes, siger udlændinge- og integrationsminister Inger Støjberg (V) på et samråd

Det sker efter flere problematiske sager om overgreb på flygtningedrenge på Børnecenter Tullebølle på Langeland.

- På den måde vil styrelsen få lettere ved at opfange uhensigtsmæssige mønstre på de forskellige asylcentre, siger ministeren.

Langeland Kommune besluttede i oktober at lukke Børnecenter Tullebølle, der hørte under Asylcenter Holmegaard.

Læs også : Markant flere anmeldelser om overgreb begået på asylcentrene

To tidligere ansatte på børnecenteret på Langeland er blevet sigtet for at have forgrebet sig på en gruppe flygtningedrenge i alderen 16-18 år.

Folketingets Ombudsmand har annonceret en undersøgelse af Udlændingestyrelsens rolle i en sag om en hemmeligholdt, kritisk rapport om Langeland Kommunes asylområde.

Men ministeren afviser kritikken af Udlændingestyrelsens tilsyn.

- Jeg har ikke grund til at tro andet, end at Udlændingestyrelsen har handlet efter reglerne.

Inger Støjberg vil dog se på, om tilsynet skal styrkes og om det har den rigtige hyppighed og intensitet.